《述古》
清代·唐孙华

谗口成铄金，沉舟由积羽。苍蝇正群飞，白璧无完素。

臧仓沮孟正，伯寮诉子路。正直枉者非，妍好丑者妒。

芳兰每见锄，实以当门故。道义苟无愆，特立何足惧。

由贪而蹠廉，毁誉每错互。孔光诋王嘉，马融排李固。

孔马皆大儒，物情常向慕。一朝势利夺，颠倒迷好恶。

嗟尔名教人，毋令青史污。

作者简介：（1634—1723）清江苏太仓人，字实君，号东江，晚号息庐老人。康熙二十七年进士。召试，授礼部主事，调吏部，以事去官。工诗，有《东江诗钞》。